
             Bd. C.D. Loga nr. 1, Timişoara, tel: +40 256 – 408.300, e-mail:cabinetprimar@primariatm.ro 

RAPORT DE SPECIALITATE
privind declanșarea procedurii de selecție a membrilor Consiliului de Administrație 
la PIEȚE S.A. Timișoara

	Având în vedere Referatul de aprobare a proiectului de hotărâre al Primarului Municipiului Timişoara şi Proiectul de hotărâre privind declanșarea procedurii de selecție a membrilor Consiliului de Administrație la PIEȚE S.A. Timișoara;
Facem următoarele precizări: 
Având în vedere dispozițiile Hotărârârii Adunării Generale a Acționarilor PIEȚE S.A. Timișoara nr. 2/18.05.2021, prin care s-a luat act de demisia a doi membri din cadrul consiliului de administrație al societății și prin care s-a decis revocarea celorlalți cinci, coroborate cu prevederile art. 64 ind. 4 alin. (1) din O.U.G. nr.  109/2011,” în caz de vacanță a unuia sau mai multor posturi de administratori, procedura de selecție se declanșează, prin grija autorității publice tutelare, în termen de 45 de zile de la vacantare”.
Declanşarea procedurii de selecţie a membrilor consiliilor de administraţie se realizează, în conformitate cu prevederile art. 3 din Anexa nr. 1 din H.G. nr. 722/2016 pentru aprobarea Normelor metodologice de aplicare a unor prevederi din O.U.G. nr. 109/2011 privind guvernanţa corporativă a întreprinderilor publice, la data la care autoritatea publică tutelară emite actul administrativ în acest sens.
Pentru respectarea procedurii de selecţie a membrilor consiliului de administraţie se iau în considerare dispoziţiile prevăzute la art. 1 din Anexa 1c la Hotărârea de Guvern nr. 722/2016 pentru aprobarea Normelor metodologice de aplicare a unor prevederi din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice,  și se impune întocmirea scrisorii de așteptări, „care face parte din setul de documente obligatorii cu care începe procesul de selecţie a membrilor consiliului şi directorilor/membrilor directoratului pentru întreprinderile publice, document de lucru care conţine performanţele aşteptate de la organele de administrare şi conducere şi politica acţionariatului privind administrarea şi conducerea întreprinderii publice”.
Totodată, potrivit prevederilor art. 3, pct. 2, lit. c) din Ordonanţa de Urgenţă a Guvernului nr. 109/2011 privind guvernanţa corporativă a întreprinderilor publice, actualizată, autoritatea publică tutelară are competenţa de a întocmi scrisoarea de aşteptări şi de a o publica pe pagina proprie de internet pentru a fi luată la cunoştinţă de candidaţii la postul de administrator înscrişi pe lista scurtă.
De asemenea, art. 8 din Anexa 1c din Hg nr.722/2016 reglementează faptul că “forma finală a scrisorii de așteptări este aprobată de conducătorul autorității publice tutelare, prin ordin.”
În conformitate cu dispoziţiile art. 29 alin. (3) din OUG nr. 109/2011 privind guvernanţa corporativă a întreprinderilor publice, în cazul în care autoritatea publică tutelară propune candidaţi pentru funcţiile de membri ai consiliului de administraţie, aceste propuneri sunt făcute în baza unei selecţii prealabile efectuate de o comisie formată din specialişti în recrutarea resurselor umane.
În temeiul art. 129 alin. (2) lit. a)  din Ordonanța de Urgență a Guvernului nr. 57/2019 privind Codul administrativ, consiliul local exercită atribuţii privind organizarea şi funcţionarea aparatului de specialitate al primarului, ale instituţiilor şi serviciilor publice de interes local şi ale societăţilor comerciale şi regiilor autonome de interes local.
Potrivit art. 129 alin (3) lit. d) din Ordonanța de Urgență a Guvernului nr. 57/2019 privind Codul administrativ, consiliul local exercită, în numele unităţii administrativ-teritoriale, toate drepturile şi obligaţiile corespunzătoare participaţiilor deţinute la societăţi comerciale sau regii autonome, în condiţiile legii.
Având în vedere aspectele legale prezentate mai sus, propunem următoarele:
Se aprobă declanșarea procedurii de selecție pentru ocuparea posturilor vacante din cadrul Consiliului de Administrație la PIEȚE S.A. Timișoara și se aprobă Scrisoarea de așteptări, conform anexei 1, care face parte integrantă din prezentul raport.
Se aprobă organizarea și desfășurarea procedurii de selecție a membrilor consiliului de administrație de către Municipiul Timișoara prin Comisia de selecție constituită prin Hotărârea Consiliului Local al Municipiului Timișoara nr. 64/2021, conform anexei 2, care face parte integrantă din prezentul raport.
Comisia de selecție derulează întreaga procedură de selecție și propune candidați în vederea numirii pentru poziția de membri în consiliu de administrație și întocmește toate documentele necesare în procesul de selecție, în conformitate cu prevederile legale referitoare la normele de guvernanță corporativă.
	Având în vedere prevederile legale expuse în prezentul raport, apreciem că Proiectul de hotărâre privind declanșarea procedurii de selecție a membrilor Consiliului de Administrație la PIEȚE S.A. Timișoara, îndeplinește condițiile pentru a fi supus dezbaterii și aprobării plenului consiliului local.

Consilier,
Lazăr Violeta

